“BTS – BRT – สายสีทอง” ปรับเวลาเดินรถหลัง “ศบค.” ลดเคอร์ฟิว เริ่ม 16 ต.ค.64
“BTS – BRT – สายสีทอง” แจ้งปรับเวลาให้บริการ หลัง ศบค.ปรับลดเวลาเคอร์ฟิวมาเป็นเวลา 23.00 - 03.00 น. เริ่มมีผลตั้งแต่ 16 ต.ค. 64
“BTS – BRT – สายสีทอง” แจ้งปรับเวลาให้บริการ หลัง ศบค.ปรับลดเวลาเคอร์ฟิวมาเป็นเวลา 23.00 - 03.00 น. เริ่มมีผลตั้งแต่ 16 ต.ค. 64
15 ต.ค. 2564

นายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) หรือ BTSC บริษัทในกลุ่ม บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS เปิดเผยว่า ตามมติที่ประชุมศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019  (ศบค.) เมื่อวันที่ 14 ต.ค. 64 ที่ปรับลดเวลาเคอร์ฟิว จากเดิม 22.00-04.00 น. มาเป็นเวลา 23.00-03.00 น.
ทั้งนี้ บริษัทฯจึงขอปรับเวลาการให้บริการรถไฟฟ้าบีทีเอส (BTS) ทั้งสายสุขุมวิท และสายสีลม รถไฟฟ้าสายสีทอง และรถโดยสารด่วนพิเศษบีอาร์ที (BRT) เพื่อปฏิบัติตามประกาศจากรัฐบาล โดยจะเริ่มตั้งแต่วันที่ 16 ต.ค. 64 เป็นต้นไป หรือจนกว่าจะมีการแจ้งเปลี่ยนแปลง โดยมีรายละเอียดดังนี้
1.รถไฟฟ้าบีทีเอส ขบวนสุดท้าย ออกจากสถานีต้นทาง เวลา 22.00 น.
2.รถไฟฟ้าสายสีทอง ขบวนสุดท้าย ออกจากสถานีต้นทาง เวลา 22.30 น.
3.รถโดยสารด่วนพิเศษบีอาร์ที ให้บริการคันสุดท้ายที่สถานีต้นทาง เวลา 22.30 น.
4.ลานจอดแล้วจร ให้บริการจนถึงเวลา 23.00 น.
อย่างไรก็ตาม ขอให้ผู้โดยสารเผื่อเวลาในการเดินทาง และกลับเข้าถึงเคหสถานก่อนเวลาที่รัฐบาลกำหนด และขอให้ผู้โดยสารไม่ประมาท การ์ดอย่าตก พร้อมปฏิบัติตามมาตรการป้องกันการแพร่ระบาดโรคโควิด-19 ในการใช้บริการอย่างเคร่งครัด ต้องสวมหน้ากากอนามัยตลอดระยะเวลาใช้บริการ ตรวจวัดอุณหภูมิทุกครั้งก่อนเข้าใช้บริการ
ทั้งนี้ บริษัทฯ ได้เพิ่มความถี่ในการเช็ดทำความสะอาดในขบวนรถไฟฟ้า และจุดสัมผัสร่วมทุกๆ ชั่วโมง พร้อมทั้งจัดจุดบริการแอลกอฮอล์ ทุกทางเข้า-ออกสถานี รวมถึงจัดเจ้าหน้าที่ให้บริการแอลกอฮอล์เคลื่อนที่ บนชั้นชานชาลาสถานีรถไฟฟ้าบีทีเอสทุกช่วงเวลา